155 Gaudium

Triplex est gaudium. Nam quoddam est peruersorum quod fugiendum est; quoddam iustorum quod querendum est; quoddam beatorum quod appetendum est. Ideo ut vitemus primum, veniamus ad secundum, perueniamus ad tercium.

¶ Dicatur ergo triplex esse gaudium: temporale in quo gaudet mali; spirituale in quo gaudent boni; celeste in quo gaudent beati. Gaudent mali in vanitate temporalium; gaudent iusti in perpessione tribulacionum; beati in fruicione premiorum. Primum gaudium est breue et dampnosum. Secundum amarum sed fructuosum. Tercium amabile et gloriosum.

De primo, Sap. 2[:6]: *Venite, fruamur bonis que sunt, et utamur creatura*, etc. Breuitatem huius ostendit, Job 21[:12]: *Tenent timpanum et citharam, et gaudent ad sonitum organi*, etc. Et sic iusto Dei in Deo *Versa est in luctum cithara* eorum, Job [30:31].

¶ De secundo, 2 Cor. 1[:5]: *Sicut abundant in nobis passiones Christi: ita et per Christum abundat consolatio [nostra]*. Et Act. [5:41]: *Ibant* apostoli *gaudentes a conspectu concilii, quoniam digni habiti sunt pro nomine Jesu contumeliam pati.*

De tercio, Matt. 5[:12]: *Gaudete, et exsultate, quoniam merces vestra* multa *est in* celo. Item, gaudium spirituale differt gaudio mundano quia illud purum istud impurum in amaritudinibus respersum secundum Boethium, secundum *Consolationem.* Isai. 1[:22]: *Vinum tuum mixtum est aqua*. Nam gaudium mundanum mixtum est cum remorse consciencie et solitudinem cruciante.

¶ Secunda differencia est continuitas quia spirituale gaudium est continuum et futurum, Prou. 15[:15]: *Secura mens quasi juge convivium*. Gaudium vero mundanum est breue et transitorium, Job 20[:5]: *Gaudium hypocrite ad instar puncti*. Mundus est hypocrita quia interius corruptus, exterius floridus. Cuius gaudium est ut punctus quia non habet longitudinem perseuerancie, nec latitudinem amicicie, nec profunditate bone consciencie.

¶ Tercia differencia est dignitas et indignitas, quia gaudium spirituale est de rebus dignis et diuinis, Philip. 4[:4]: *Gaudete in Domino semper.* Gaudium mundanum est [de] rebus indignis, /f. 45rb/ Prou. 3[:35]: *Stultorum exaltatio ignominia*.

¶ Item, de tribus rebus, est gaudium de peccatoris conuersione, de penitentis conuersacione,[[1]](#endnote-1) de perseuerancie consummacione. De primo, Luc. 15[:32]: *Epulari, et gaudere oportebat, quia frater tuus [hic mortuus] erat, et reuixit*. Si ergo redire proponat peccator, non inuideat nec impediat frater sus, quia recipere disponit pater pius. De secundo, Luc. 15[:7]: *Gaudium erit* angeli *super uno peccatore penitentiam agente*. De tercio, Philip. 4[:1]: *Gaudium [meum], et corona mea : sic state in Domino, carissimi*. Quesiuit semel quidam a quodam quod esset verbum maioris consolacionis in Sacra Scriptura. Respondit illud quod dixit Christus, Matt. [5:12; Luc. 10:20]: *Gaudete, et exsultate, quod nomina vestra scripta sunt in* celo. Sed si tantum est gaudium de glorie promissione, quid est de gaudii percepcione certe, nullus potest expremere.

Vnde, Gregorius in *Homilia,* que lingua dicere aut quis intellectus capere sufficiat illud illi superne ciuitatis quanta sint gaudia. Item, aliqui gaudent in vanitate mundi, utpote in diuiciis et honoribus, Joan. 16[:20]: *[Mundus] autem gaudebit*. Sed hoc est vanum et periculosum ex quo facile ruit, Ezech. 24[:25]: *Tollam [ab eis] fortitudinem eorum, et gaudium [dignitatis]*. Et etiam qui ignoratur status eius, Eccle. 9[:1]: nemo scit an *sit dignus odio vel amore*. Et etiam breuis est transitus eius, Job. 20[:5]: *Gaudium hypocrite*, id est, mundi, *ad instar puncti*, qui non habet longitudinem.

¶ Alii gaudent in voluptate peccati, Eccli. 19[:5]: *Qui gaudet iniquitate, denotabitur,* id est, de nota libri vite delebitur, sed et hoc insanum est et periculosum.

¶ Fatus enim foret qui gauderet de laqueo quo suspenderetur de igne quo combureretur, Prou. 15[:21], gaudium est stulti facere stulticiam. Et etiam quia finis peccati est dolorosus, Prou. 14[:13]: *Extrema gaudii luctus occupat*.

Alii gaudent in operacione boni, Prou. 21[:15]: *Gaudium est justo facere judicium*. Sed et hoc est vtile et fructuosum potissime si fiat gaudium de beneficiis Dei, Philip. 4[:4]: *Gaudete in Domino semper*, uel si de aduersitatibus mundi sicut mercator de mercibus lucrosis, Jac. 1[:2]: *Omne gaudium existimate fratres, cum in temptationes varias incideritis*, Act. 5[:41]: *Ibant* apostoli *gaudentes a conspectu concilii, quoniam [digni habiti]*, uel etiam si fiat gaudium de prosperitate proximi sicut vnum membrorum de salute alterius, Rom. 12[:15]: *Gaudere cum gaudentibus.*

¶ Item, si gaudeat de peccatorum penitencia, 2 Cor. 7[:9]: *Gaudeo quia contristati estis, ad penitentiam*. Item, si gaudeat de ignorancium doctrina, de proficiencium perseuerancia, uel de sanctitate status in proximo uel in seipso, Prou. 14[:10]: *Cor quod novit amaritudinem anime sue, in gaudio ejus non miscebitur extraneus*.

¶ Gaudent, quarti, in visione Dei, Matt. 25[:21]: *Serve [bone], et fidelis intra in gaudium domini tui*. Item, Augustinus, *De verbis Apostoli*, homilia 88, quamuis nondum venerit gaudii plenitude, non cum sine gaudio relicti sumus propter quod dicit Apostolus [Rom. 12:12]: *Spe gaudentes: in tribulatione pacientes*.

¶ Item, Chrisostomus, *Homilia* 25, si bonum est gaudere corporaliter, per hoc intellige quod melius est gaudere in animam spiritualiter. Gaudium quippe carnis cum carne finitur. Gaudium vero anime cum anima perseuerat. Vnde, Seneca, *Epistula* 70a, omnes tendunt ad gaudium, sed vbi consequantur ignorant. Sapiens quidem numquam est sine gaudio, sed hoc gaudium non nascitur[[2]](#endnote-2) nisi ex virtutis consciencia, nec interumpitur nec deficit. Quia quod non dedit fortuna, non potest auferre, 1 Pet. 4[:13]: *Communicantes Christi passionibus gaudete, [ut] et in revelatione glorie ejus gaudeatis*. Nempe [Job 20:5]: *Gaudium hypocrite ad instar puncti.* Quia non habet longitudinem nec latitudinem, etc., ut supra.

Vnde Augustinus, exponens illud 2 Cor. 6[:10]: *Quasi tristes semper autem gaudentes*, dicit sic mendicus sompnum suum indicans, dicit sic, quasi prandebam, quasi equitabam, quasi thesaurum inueniebam. Si quasi non esset, mendicus non esset; sed quia quasi fuit, ideo, mendicus remansit. Igitur quia sicut sompnus transit, felicitas presens et eius gaudium et etiam eius aduersitas. Ideo totum transit tanquam quasi, et veniet eorum verum, scilicet, pena inferni et econtra erit de bonis, quia transit eorum quasi scilicet, aduersitas huius mundi et veniet eorum gaudium eternum.

Vnde Chrisostomus, *Homilia* 45, verum gaudium sanctorum est transire de hoc mundo, sed seruus, expleto opera, gaudet ista /f.45rb/ peregrinacione expleta apperere coram Deo. Vnde Augustinus, homilia 7 *Super Ioannem*, dicit quod gaudium huius mundi est freneticorum, qui gaudent domini suis periculis plerimus, scilicet, libro *De naturis*, dicit quod delphinus numquam tantum gaudet sicut contra tempestatem, sic malus homo.

Ideo Christus dans nobis exemplum contemplandi vanum gaudium mundi *proposito sibi gaudio* mundano *sustinuit crucem* Heb. 12[:2]. Item, secundum Philosophum, libro 8, leo qui quasi semper gaudet in vita sua tanquam rex bestiarum contra mortem lacrimatur. Econtra secundum Hieronimum, *Epistula* 36, cignus qui et tota uita genuit et aliquis moratur contra mortem cantat, sic gaudium mundi finem habet dolorosum et econtra dolor mundi in aquis penitencie gaudium habet in fine, Prou. 14[:13]: *Risus dolore miscebitur, et extrema gaudii luctus occupat*. Item Jac. 4[:9]: *Risus vester in luctum convertatur, et gaudium in merorem*. Vnde, Beda, non est verum gaudium quod fletu miscetur. Ideo, hic flendum est cum flentibus, gaudendum cum gaudentibus, quia in inferno semper erit flendum, in celo tantum gaudendum. Vnde, Hieronimus, *Epistula* 34 delicatus es, frater, si hic vis gaudere cum seculo et postea regnare cum Christo, Eccle. 2[:2]: *Risum reputavi errorem, et gaudio dixi*: Cur *frustra deciperis*? Item Augustinus, 21, *De ciuitate*,capitulo 14, dicit de Zoroastre, qui risu in ortu suo quod nil boni portendebat risus ille monstrosus, cum naturalis ortus hominis debet incipere a fletu.

¶ Item, non est gaudendum de malo inimici, Eccli. 8[:8]: *Noli de mortuo inimico gaudere*. Et Prou. 24[:17]: *Cum ceciderit inimicus tuus ne gaudeas*. Job 31[:29]: *Si gavisus sum ad ruinam ejus qui me oderat*.

1. de penitentis conuersacione ] F.80 *om*. F.128. [↑](#endnote-ref-1)
2. nascitur ] Seneca *corr*. irascitur F.128. [↑](#endnote-ref-2)